Ný þáttaröð af Fjallaskálum Íslands á Hringbraut Fjallaskálar Íslands , þáttaröð á Hrinbraut í umsjón Sigmundar Ernis Rúnarssonar fjallar um fjallaskála á hálendi Íslands , í óbyggðum eða á afskekktum stöðum . Myndin er af skálasvæði FÍ við Álftavatn að Fjallabaki . Myndina tók Árni Tryggvason . Ný sex þátta röð af Fjallaskálum Íslands hefur göngu sína á sjónvarpsstöðinni Hringbraut í kvöld klukkan 21:30 í umsjá Sigmundar Ernis Rúnarssonar , en að þessu sinni ferðast hann bæði um vestan - og austanvert landið og yfir það þvert og endilangt . Þættirnir eru unnir í samvinnu við Ferðafélag Íslands og Fjallakofann . Skálarnir sem eru sóttir heim að þessu sinni eru í Norðurfirði og Látravík á Ströndum , á Víknaslóðum fyrir austan og uppi í Laugafelli , Hrafntinnuskeri og Hvítárnesi í óbyggðum Íslands . Þættirnir eru fjölbreyttir að innihaldi og ólíkir hver öðrum , en eiga það þó sameiginleegt að sýna jafnt skálalífið , samfélagið í kring og alltumlykjandi náttúruna sem bíður upp á gönguleiðir og fjallaklifur af öllu tagi . Á www.hringbraut.is segir meðal annars um þættina og þáttagerðina : Fyrsti þátturinn er frá skála Ferðafélags Íslands að Valgeirsstöðum í Norðurfirði á Ströndum norður , sem í raun er gamall bóndabær sem fór í eyði fyrir bráðum aldarfjórðungi , en þar er meðal annars rætt við skálaverðina Ólínu Þorvarðardóttur og Reyni Traustason , svo og heimafólkið Elínu Öglu Briem og Evu Sigurbjörnsdóttur um viðkvæmt og einstakt samfélagið á ystu mörkum Íslands . Þá er haldið á fjöllin og heiðarnar í kring , gengið meðal annars upp að einum nafntogasta fossi seinni tíma umræðu á Íslandi , Drynjanda í Hvalá sem hugmyndir eru uppi um að beisla með uppistöðulónum og virkjun . Og svo er náttúrlega komið við í kaupfélaginu á staðnum - og Krossneslaus , annað má nú ekki vera . " Það er búið að vera mikið ævintýri að taka upp þessa þætti með Birni Sigurðssyni myndatökumanni . Ekki einasta höfum við gengið tugi kílómetra , stundum heilan dag til að ná aðeins eins til tveggja mínútna efni , heldur höfum við keyrt um landið þvert og endilangt í samfellt 20 daga eða svo til að koma okkur á milli staða ; fórum til dæmis þrisvar norður í Árneshrepp vegna veðurs . Ætli við eigum ekki að baki einhverja 7000 kílómetra , eða sem nemur 5 hringferðum um landið , " segir Sigmundur Ernir " og oft komumst við í hann krappann ; sveigðum framhjá aurskriðum og bjarghruni á Strandavegi , keyrðum á felgunni suður Sprengisand og fórum í margra tíma vegagerð til að komast yfir kambinn í Hrafntinnusker , " bætir hann við - og vill þakka sérstaklega öllum viðmælendum þáttanna sem margir lögðu á sig talsvert erfiði , svo sem dagsferð í Stórurð , ellegar hvöttu þáttastjórnendur óspart áfram eins og á við um guðföður þáttanna , Pál Guðmundsson , framkvæmdastjóra Ferðafélags Íslands .